SZEPTEMBER 17.
Szent Zsófia vértanúnő és három leánya: Hit, Remény és Szeretet emléke
Tropár 1. hang
[bookmark: _GoBack]Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel örizd meg a te népedet! 
Az első zsoltárcsoport után kathizma
4. hang. Minta: Hamar előzz meg...
Háromszorosan boldog és életadó Kereszt, * téged ünnepelnek ma a népek, * néked örvendeznek a szellemi seregekkel, * s téged magasztalnak buzgón a főpapok, * előtted hódolnak áhítattal a szerzetesek: *’ a megfeszített Krisztust mindnyájan dicsőítjük.
Dicsőség... most és... 
Ugyanez
A második zsoltárcsoport után kathizma
4. hang. Minta: Kijelentéd...
A te kereszted, Urunk, fölragyog világosságként, * és a sötétség haderejét elkergeti, * s megvilágítja a híveket, akik zengik: *’ a kereszt a világ büszkesége.
Dicsőség... most és... 
Ugyanez
Kánon
I. óda. 8. hang
Keresztet jelezvén vesszejével Mózes, * a gyalog menő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * fáraó szekereit * a hullámokba temeté. * Miért is Krisztus Istenünknek énekeljünk, * mert ő megdicsőült!
A te világ fölötti és kimondhatatlan bölcsességed kiáradását ajándékozd nékem, Uralkodó Krisztus, hogy magasztalhassam a te szépséges és hírneves vértanúidat, Zsófiának, a Bölcsességnek sarjadékait!
Nevedet ékesen igazolja viselkedésed, Isten bölcse, mert egész életedet a bölcsesség szeretetével töltötted, a bölcsesség kegyelmét árasztva, dicsőséges Zsófia!
A te méhed egészen boldog gyümölcse az isteni bölcsesség hármasságával ékeskedve, bajnoki küzdelemben tűnt ki bölcsességével, egészen bölcs Zsófia, az isteni Bölcsesség nevének hordozója!
Az erény által megtisztult három fiatal szűz a vértanúságban testét és lelkét neked áldozta, mint lelki vőlegénynek, Krisztus: Hit a Reménnyel és velük együtt a dicsőséges Szeretet is. 
Istenszülő-ének
Aki előbb Isten alakjában volt, egészen magára öltötte az én alakomat, és azt egészen megújította a te méhedben lakozva, Isten tetszése szerint, Tisztaságos. Azért téged mi, hívek, mindnyájan Istenszülőnek dicsőítünk! 
III. óda. 8. hang
A vessző a titok * előképének nyilvánult, * mert kivirágzása által jelölte ki a főpapot. * A hajdan terméketlen Egyháznak * most virágzott ki * a keresztfa, * a hatalomra és a megerősödésre.
A megkoszorúzott szűz vértanúk meghallották szavadat, Krisztus, mellyel a halhatatlan és szenvedés nélküli életre hívtad őket, és követték is azt, hogy elzenghessék neked: te élő hajléka vagy a te kimondhatatlan isteni dicsőségednek, Emberszerető!
Annyi erőt adott nektek Krisztus, amennyit csak lehetett, amikor a vértanúság ítélőszéke előtt álltatok, és eltöltött benneteket isteni ihletésű bölcsességgel, és ragyogó, győztes vértanúkká tett titeket, hiszen a szüzesség kegyelmével tündököltetek.
Teljesen elernyesztettétek a kérkedő ellenséget és megaláztátok kevélységét, ó szüzek, kik nagyszerűen küzdöttetek, és azt, aki hajdan azzal kérkedett, hogy kimeríti a tengert, véretek áradatába fojtottátok.
Krisztus égi bölcsességével teljesen betelt a kiválasztott és okos Zsófia három leánya, és az isteni tanítást hirdetve a zsarnokok dühös tajtékzását és határtalan őrjöngését megszégyenítette.
Istenszülő-ének
Szent módon szülted Krisztust, a szentek Szentjét, a megszentelés szent hajlékát, aki a szentek fölött trónol, és akinek ezt zengjük: te élő hajléka vagy a te kimondhatatlan isteni dicsőségednek, Emberszerető!
Katavászia 1. hang
Ki egyedül ismered * a halandó lénynek erőtlenségét, * és mégis együttérzően magadra öltötted, * övezz körül engem * magasságbeli erőddel, * hogy énekeljem néked, ó Szent: * te élő hajléka vagy * a te kimondhatatlan isteni dicsőségednek, Emberszerető!
Konták
4. hang. Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg erőddel hívő népedet, * és segítsd diadalra a rátámadó gonosszal szemben! * Hiszen a te szövetséged béke fegyvere, *’ legyőzhetetlen győzelmi jel!
Ikosz
Aki a harmadik égen túl a Paradicsomba ragadtatott el, és ott kimondhatatlan isteni igéket hallott, melyeket emberi nyelv el nem mondhat, azt írja a galatáknak: Mint az Írások kedvelői, olvassátok és értsétek, hogy – úgymond – nem dicsekedhetek mással, mint Urunk keresztjével, melyen szenvedve ő a szenvedéseket megölte. Ragadjuk meg azért mi is mindnyájan erősen az Úr keresztjét, mindnyájunk büszkeségét, mert számunkra az üdvösség fája az: a béke fegyvere, legyőzhetetlen győzelmi jel.
Kathizma
8. hang. Minta: A Bölcsességet és Igét...
Krisztushoz kötődött vágyódó lelketek, * és így az enyésző és mulandó szépséget figyelemre sem méltattátok. * Mint az Ige tanítványai * előbb önmegtagadással a szenvedélyeket irtottátok ki, * majd pedig fájdalmas kínzások elviselésével hősiesen küzdöttetek. * Azért az Úr kettős vértanúság koszorújával ajándékozott meg, * és menyegzős házára méltatott titeket. * Esedezzetek Krisztus Istenhez, teljesen boldog vértanúk, * hogy adjon bűnbocsánatot mindazoknak, *’ akik buzgón megünneplik a ti szent emléketeket!
Dicsőség... most és... Minta: Megértvén...
Hajdan a paradicsomban a fa levetkőztette az embert, * mert gyümölcsének ízlelésével a gonosz lélek halált okozott. * De a kereszt fája az élet köntösét adta az embereknek, * mert amint a földben elültették, az egész világ betelt örömmel. * Amikor pedig fölmagasztaltan látjuk, ó hívek, * összhangban, hittel kiáltsuk Istennek: *’ Dicsőséggel teljes a te hajlékod! 
IV. óda. 8.hang 
Hallottam, Uram, * a te gondviselésed titkát * és megértettem műveidet, * és dicsőítettem a te istenségedet! 
Az Isten kegyelmével megerősített győzedelmes vértanúk, Hit, Remény és Szeretet a hatalmaskodók zsarnokságát férfias bátorsággal megszégyenítették, tűzben egészen elégő áldozattá lettek, és jegyesükhöz, Krisztushoz jutottak a teljesen bölcsek.
Erősek voltak a szentek: a kereszt fegyverével oltalmazott Hit, Remény és Szeretet a kínok gyötrelmeinek türelmes elviselésében, és állhatatosak is maradtak mindhalálig, a bűnnek pedig ellenálltak.
A Szentháromság erejével és szeretetével erőssé lettek a Szentháromsággal egyenlő számú szüzek: Hit, Remény és Szeretet. Ezek a nagy szentek el tudták viselni a kínok keserves gyötrelmeit.
Megszégyenítették a gyenge szüzek a kereszt fegyverével a gonosz lelkek pöffeszkedő gőgjét, és földre terítették azt, aki előbb arcátlanul azzal kérkedett, hogy az egész földkerekséget birtokba veszi.
A Bölcsesség három ragyogó lámpása: Hit, Remény és Szeretet a Szentháromság világosságával fényesen tündöklik, és messze láthatóan megvilágosítja az Egyházat, a mi üdvösségünkre és oltalmunkra.
Istenszülő-ének
Szentek Szentje, mindenütt magasztalt Istenszülő, pogányok reménysége, hívek üdvössége, belőled kelt föl a Megváltó és életadó Úr, a mi üdvösségünkre, s mi ezért magasztalunk téged.
V. óda. 8.hang
Ó, háromszorosan boldog fa, * melyre szögeztetett Krisztus, a Király és Úr! * Általad elbukott a fa által csaló, * általa rászedetve, * kit testileg reád függesztettek, aki Isten, * és aki békét ajándékoz a mi lelkünknek.
A kínzásokat erős szívvel elviselte, az isteni Bölcsesség titkait hirdette, a hatalmast megalázta a három egyforma hitű és természetű szent szűz.
Örvendezik az ősanya, mert látja, hogy a csábítót, aki őt az Édenből kibuktatta, a szent leányok, Zsófia sarjadékai: Hit, Remény és Szeretet  legyőzték.
A zsarnok mérgező hízelgését elkerülték, a vallatások kínjait önként elviselték a szent szüzek, akiket szíven talált a te szereteted és isteni szerelmed, Krisztus!
Istenszülő-ének
Örvendeznek a mennyei erők, és velük vigadoznak az emberi seregek, téged látva, Istenszülő Szűz, mert a te szülésed folytán egyesültek. Mi is méltóképpen dicsőítünk téged!
VI. óda. 8. hang
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén, * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával, * a világot megvilágosította.
A te szeplőtelen kezedbe helyezte reményét, Uralkodónk, a három szűz, és a Szentháromság száma szerint háromszorosan boldogok, köztiszteletben állók és dicsőségesek lettek.
A szüzesség szépségében tündököltek, a vértanúk koszorújával is fölékesítették őket, az égből kettős koszorút kaptak, és méltán, az életadó és végtelen irgalmú Krisztustól.
Valóban bevezették a te templomodba, Uralkodó, a mindenek királyának szent, szűzi, drága kincseit, hogy Országod részeseivé legyenek, hiszen te vagy az ő örömük és világosságuk is.
Istenszülő-ének
Örvendeznek miattad az emberi nem ősszülei is, Szeplőtelen Szűz, kik általad visszanyerték az Édent, melyet bűnbeesésükkel elveszítettek. Te érintetlen voltál a szülés előtt is, és érintetlen maradtál a szülés után is.
Katavászia 
Körülvett minket a feneketlen mélység, * és nincs aki megmentsen bennünket, * a megöletésre szánt juhok közé számíttatánk. * Mentsd meg népedet, Istenünk, * mert te vagy az erőtlenek ereje és fölemelője! 
Konták 
1. hang. Minta: Az angyalok kara...
A tisztes Bölcsesség megszentelt hajtásaiként * jelentetek meg nekünk ti: Hit, Remény és Szeretet, * a görögök bölcsességét a kegyelem által balgataggá tévén, * miután pedig a harcot megvívtátok * és győzedelmesnek mutatkoztatok, * Krisztustól, a mindenség Uralkodójától, *’ megkaptátok a halhatatlanság koszorúit.
Ikosz
Midőn az egész földkerekségre eljutott a jogtalan parancs, hogy áldozatot kell bemutatni a bálványoknak, és velük kell italáldozati szövetségre lépni, sőt a gonosz lelkek szobrait és templomait föl kell állítani az emberek pusztulására, akkor csillagként föltűntek a hírneves és szépséges szüzek. Eloszlatták az istentagadás és tudatlanság homályát, föllobbantották a hívek szívében a jámborság tüzét, és érthetően hangoztatták: Fönséges a mi Istenünk, aki megengedte, hogy fölfeszítsék és harmadnapon föltámadt; úgyhogy reá vagyunk büszkék. – Azért Krisztustól méltán megkapták a halhatatlanság koszorúit.
VII. óda. 8. hang
A gonosz zsarnok esztelen parancsa az embereket megingatá, * mert Isten elleni fenyegetést és káromlást lehelt, * de a három ifjút az állati düh meg nem rettenté, * sem az emésztő tűz,  * hanem a harmatozó fuvallattól kísérve, * a lángok között énekelték: * Áldott vagy te, a mi atyáinknak dicsőített Istene!
Hármas fénnyel, egységes szeretettel tündököltek a nyilvánosság előtt a szüzek: a gonosz lélek okozta sötétséget eloszlatták, a három személyű Világosságba vetett hitet tanították, és ezt zengték: Magasztalt és dicsőített a mi atyáinknak Istene!
A mennyei csarnokokban tartózkodtok, mint gyertyavivő szüzek az angyalokkal együtt összhangban Krisztusnak örvendeztek, az örök dicsőséget szemlélitek és zengitek: Magasztalt és dicsőített a mi atyáinknak Istene!
Mint az ifjak, erős állhatatosságot tanúsítottak és a tüzet bátran eltaposták az istenhordozó szüzek is. Velük egyenlő számúak voltak, hozzájuk hasonló módon gondolkodtak, és mindenkor dicsőítették az atyák által magasztalt Istent.
Istenszülő-ének
Eszközölj ki, Tisztaságos, bűnbocsánatot a téged híven magasztalóknak, szabadíts meg minden kísértéstől és ártalmas környezettől, mert te vagy a mi menedékünk, Istenszülő, aki karodon hordoztad az atyák által magasztalt Istent.
VIII. óda. 8. hang
A Háromsággal egyenlő számú ifjak, * áldjátok a teremtő Atya-Istent, * énekeljétek a tüzet harmattá változtató, földre szállt Igét, * és magasztaljátok a mindnyájunkat megelevenítő Lelket, * aki legszentebb mindörökké!
Az isteni fényű szüzek, Hit, Remény és Szeretet, áhítatuk szépségével aranynál tündöklőbb fényt árasztottak és mondták: Áldjátok az Urat, az Úrnak minden művei, dicsérjétek és magasztaljátok őt mindörökké!
Magasztaljuk szent énekekkel, ó hívek, a ragyogó és a vértanúságukkal nyilvánvalóan tündöklővé lett szüzeket, és mondjuk: Áldjátok az Urat, az Úrnak minden művei, dicsérjétek és magasztaljátok őt mindörökké!
A bajnokok ereklyéi mindenkor dúsan, bőven, gazdagon ontják a gyógyulás kegyelmének áradatát mindazokra, akik híven zengik: Áldjátok az Urat, az Úrnak minden művei, dicsérjétek és magasztaljátok őt mindörökké!
Istenszülő-ének
Szent földdé lettél, Tisztaságos, az örök életet megszerző, életadó Kalászt, Krisztust szülted, akinek mindnyájan zengjük: Áldjátok az Urat, az Úrnak minden művei, dicsérjétek és magasztaljátok őt mindörökké!
Katavászia 
Izrael ifjai az égő kemencében, * mint tisztító tűzben, * az áhítat szépsége által * aranynál is tisztábban tündökölt, kiáltván: * Áldjátok az Urat, az Úrnak minden művei, * dicsérjétek és magasztaljátok őt mindörökké!
IX. óda. 8. hang
Titkos Paradicsom * vagy te, Istenszülő, * mely megművelés nélkül * sarjadzotta Krisztust, * ki az életadó keresztfát ültette a földbe, * s most annak fölmagasztalásakor * őt imádjuk, * téged  pedig dicsőítünk.
A hármasfényű Világossággal töltekeztek, és most az isteni mécseseket hordozzátok, nevetekben és életetekben az erények nevét viselitek, Remény, Szeretet és Hit! Erősítsetek meg minket reményben, szeretetben és hitben!
Szépséges szüzek, legyőzhetetlen bajnokok, kérünk titeket, esedezzetek szüntelenül, hogy a Magasságbeli ereje csendesítse le az eretnekség tomboló viharát, és adjon híveinek egyetértést!
Az élet éjszakáján áthatoltatok, teljesen bölcsek, elértétek az alkonyt nem ismerő napot, a vértanúk örömével örvendeztek, a szüzek kegyelmével büszkélkedtek, és Istennek egészen tiszta Országára méltókká lettetek.
Istenszülő-ének
Hogyan szülhette meg a Szűz az örökkévaló, személyes Igét, az Atya lényének fényét, a mi tőle megtestesült jótevőnket és Urunkat, akit méltóképpen magasztalunk?
Katavászia 
A te tisztaságos szülésed előképét * mutatá a lángoló és el nem égő csipkebokor. * Most is kérünk téged, oltsd ki * a kísértések ellenünk vadul fölhevített kemencéjének tüzét, * hogy téged, Istenszülő * szüntelenül magasztaljunk! 
Fényének 
A szenteké
A három szűz a Szentháromság benső szeretetétől hevül, s a nevéhez híven az erények háromságát: a hitet, a reményt és a szeretetet hordozza, és semmibe veszi a kínokat.
Az ünnepé
Kereszt, te vagy a világ üdvössége, Kereszt, te vagy minden szent támasza, a Kereszt az uralkodók erőssége, Kereszt, te vagy a hívek bástyája, Kereszt, te vagy az emberek ereje. Kereszt, te vagy a démonok bukása!
Előverses sztihirák
2. hang. Minta: Efráta háza...
Boruljunk le ’ fölmagasztalásakor * a lándzsa és ’ a szent kereszt, * a szögek és a többi eszköz előtt, * melyekkel Krisztus *’ életadó testét fölfeszítették! 
Elővers: Magasztaljátok a mi Urunkat, Istenünket, és boruljatok le lába zsámolya előtt, mert ő szent!
A ’ bűn * romlást hozó ’ sarjadékát * kereszted fölemelt fája, * megszünteti, én Üdvözítőm, *’ és megvilágosítja a mindenséget. 
Elővers: Isten a mi Királyunk öröktől fogva, szabadulást szerzett a föld közepette.
Az ’ Egyház, * mint ’ jegyesed * fényesen ékessé teszi magát * az isteni vízzel és véreddel, Ige, *’ és a kereszt dicsőségét zengi.
Dicsőség... most és... ugyanarra.
Üdvözlégy, ’ hívek * isteni ’ oltalma, * megvívhatatlan bástya, * Urunk keresztje, *’ mert te fölemelsz minket a földről!
Tropár 1. hang
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel örizd meg a te népedet! 


